Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τη θέσπιση κανόνων και διαδικασιών που επιτρέπουν τη συμμετοχή της Γροιλανδίας στο σύστημα πιστοποίησης της διαδικασίας Κίμπερλυ /* COM/2013/0429 final - 2013/0201 (CNS) */





ΑΙΤΙΟΛΟΓΙΚΗ ΕΚΘΕΣΗ 1. ΠΛΑΙΣΙΟ ΤΗΣ ΠΡΟΤΑΣΗΣ Η παρούσα πρόταση επιδιώκει τη συμμετοχή της Γροιλανδίας στο σύστημα πιστοποίησης της διαδικασίας Κίμπερλυ για ακατέργαστα διαμάντια μέσω της συνεργασίας της με την Ευρωπαϊκή Ένωση. Το σύστημα που περιγράφεται στην πρόταση θα επιτρέψει την εξαγωγή ακατέργαστων διαμαντιών από τη Γροιλανδία στην Ένωση, καθώς και σε άλλους συμμετέχοντες στο σύστημα πιστοποίησης, υπό την προϋπόθεση ότι όλες οι εισαγωγές και εξαγωγές ακατέργαστων διαμαντιών ελέγχονται και, για τις εξαγωγές, πιστοποιούνται από τις αρχές της ΄Ενωσης δυνάμει των κανόνων που καθορίζονται στον κανονισμό (ΕΚ) αριθ. 2368/2002 για την εφαρμογή του συστήματος πιστοποίησης της διαδικασίας Κίμπερλυ στο διεθνές εμπόριο ακατέργαστων διαμαντιών. Η σύνδεση αυτή θα ενισχύσει τις οικονομικές σχέσεις μεταξύ της Ευρωπαϊκής Ένωσης και της Γροιλανδίας στην αδαμαντοβιομηχανία, και ειδικότερα θα επιτρέψει στη Γροιλανδία να εξάγει ακατέργαστα διαμάντια συνοδευόμενα από το πιστοποιητικό της Ευρωπαϊκής Ένωσης, στο πλαίσιο του συστήματος πιστοποίησης, με σκοπό την ενίσχυση της οικονομικής ανάπτυξης της Γροιλανδίας. 2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΗ ΤΩΝ ΕΠΙΠΤΩΣΕΩΝ Η Γροιλανδία και η Δανία ενέκριναν την προσέγγιση που υιοθετείται στην πρόταση και δεσμεύονται να μεταφέρουν και να εφαρμόσουν στη νομοθεσία που εφαρμόζεται στη Γροιλανδία, τις σχετικές διατάξεις του κανονισμού (ΕΚ) αριθ. 2368/2002 όσον αφορά τους όρους και τις διατυπώσεις που ισχύουν κατά την εισαγωγή και την εξαγωγή ακατέργαστων διαμαντιών, τη διαμετακόμισή τους μέσω της Ένωσης από και προς συμμετέχοντες πλην της Ένωσης, τη συμμετοχή της Ένωσης, συμπεριλαμβανομένης της Γροιλανδίας, στο σύστημα πιστοποίησης της διαδικασίας Κίμπερλυ, και τις υποχρεώσεις σε θέματα δέουσας επιμέλειας, πρόληψης κάθε καταστρατήγησης και ανταλλαγής πληροφοριών, καθώς και να διασφαλίσουν πλήρη συμμόρφωση με τις εν λόγω διατάξεις. 3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ Η νομική βάση για την απόφαση του Συμβουλίου είναι το άρθρο 203 της ΣΛΕΕ. Η παρούσα πρόταση για απόφαση του Συμβουλίου συνδέεται στενά με τροποποίηση του κανονισμού (ΕΚ) αριθ. 2368/2002 η οποία επεκτείνει το έδαφος της Ένωσης ώστε να καλύπτεται επίσης το έδαφος της Γροιλανδίας για τους σκοπούς του συστήματος πιστοποίησης της διαδικασίας Κίμπερλυ. Κατά συνέπεια, απαγορεύεται στη Γροιλανδία να δέχεται εισαγωγές ή εξαγωγές ακατέργαστων διαμαντιών χωρίς έγκυρο πιστοποιητικό της διαδικασίας Κίμπερλυ. Οι εξαγωγές ακατέργαστων διαμαντιών από τη Γροιλανδία προς τρίτες χώρες θα επιτρέπονται στον βαθμό που συνοδεύονται από πιστοποιητικό της διαδικασίας Κίμπερλυ της Ευρωπαϊκής Ένωσης. Για τις εισαγωγές στη Γροιλανδία από τρίτες χώρες, τα ακατέργαστα διαμάντια και το πιστοποιητικό που τα συνοδεύει θα πρέπει πρώτα να έχουν υποβληθεί προς έλεγχο σε μια από τις έξι αρχές της Ένωσης που εκδίδουν τα πιστοποιητικά ΕΕ της διαδικασίας Κίμπερλυ. Η πρόταση απόφασης του Συμβουλίου καθορίζει ειδικούς κανόνες για την κυκλοφορία ακατέργαστων διαμαντιών μεταξύ της Ένωσης και της Γροιλανδίας, είτε με προορισμό την Ένωση ή τη Γροιλανδία, είτε με σκοπό την επακόλουθη εξαγωγή των ακατέργαστων διαμαντιών σε τρίτη χώρα από την Ένωση. Και στις δύο περιπτώσεις, τα ακατέργαστα διαμάντια πρέπει να πληρούν τις ακόλουθες βασικές απαιτήσεις για να εισέρχονται στο έδαφος της Γροιλανδίας ή της Ένωσης ή να εξέρχονται από αυτό: 1) να συνοδεύονται από α) έγγραφο (ή αντίγραφο αυτού θεωρημένο από αρχή της Ένωσης) το οποίο να πιστοποιεί ότι έχουν εξορυχθεί στη Γροιλανδία, ή β) αντίγραφο πιστοποιητικού της διαδικασίας Κίμπερλυ θεωρημένο από αρχή της Ένωσης, και 2) να περιέχονται σε συσκευασία που δεν είναι δυνατόν να παραβιασθεί. Τα ακατέργαστα διαμάντια που εξορύσσονται στη Γροιλανδία και συνοδεύονται από βεβαίωση εκδοθείσα από τις αρχές της Γροιλανδίας, μπορούν να εισέρχονται στο τελωνειακό έδαφος της Ένωσης υπό την προϋπόθεση ότι δεν έχουν εξαχθεί προηγουμένως σε τρίτη χώρα. Κατά την είσοδό τους στο τελωνειακό έδαφος της Ένωσης, οι αποστολές αυτές πρέπει να ελέγχονται από αρχή της Ένωσης και το αντίγραφο που εκδίδει η εν λόγω αρχή πρέπει να συνοδεύει τις αποστολές για σε περίπτωση περαιτέρω κυκλοφορίας μεταξύ του τελωνειακού εδάφους της Ένωσης και της Γροιλανδίας. Όσον αφορά τις εξαγωγές ακατέργαστων διαμαντιών προς και από τρίτες χώρες, η Γροιλανδία θα μπορεί να εισάγει ή να εξάγει μόνο τα διαμάντια τα οποία αποστέλλονται πρώτα σε μια από τις αρχές της Ένωσης για την έκδοση πιστοποιητικού ΕΕ της διαδικασίας Κίμπερλυ ή για έλεγχο του πιστοποιητικού της διαδικασίας Κίμπερλυ άλλου συμμετέχοντα στη διαδικασία αυτή. Όταν τα ακατέργαστα διαμάντια που εξορύσσονται στη Γροιλανδία εξαχθούν σε τρίτη χώρα, μπορούν, κατά την επιστροφή τους, να κυκλοφορούν μεταξύ της Ένωσης και της Γροιλανδίας βάσει των ιδίων κανόνων με εκείνους που εφαρμόζονται σε όλα τα άλλα ακατέργαστα διαμάντια που εισάγονται στην Ένωση. 2013/0201 (CNS) Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τη θέσπιση κανόνων και διαδικασιών που επιτρέπουν τη συμμετοχή της Γροιλανδίας στο σύστημα πιστοποίησης της διαδικασίας Κίμπερλυ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 203, Έχοντας υπόψη την πρόταση της Ευρωπαϊκής Επιτροπής, Κατόπιν διαβίβασης του σχεδίου νομοθετικής πράξης στα εθνικά κοινοβούλια, Έχοντας υπόψη τη γνώμη του Ευρωπαϊκού Κοινοβουλίου[1], Αποφασίζοντας σύμφωνα με ειδική νομοθετική διαδικασία, Εκτιμώντας τα ακόλουθα: (1) Η Ευρωπαϊκή Ένωση είναι συμμετέχων στο σύστημα πιστοποίησης της διαδικασίας Κίμπερλυ για το διεθνές εμπόριο ακατέργαστων διαμαντιών. Ως συμμετέχων, οφείλει να διασφαλίζει ότι κάθε αποστολή ακατέργαστων διαμαντιών που εισάγονται στο τελωνειακό έδαφος της Ένωσης ή εξάγονται από αυτό συνοδεύεται από πιστοποιητικό της διαδικασίας Κίμπερλυ. (2) Ο κανονισμός (ΕΚ) αριθ. 2368/2002 για την εφαρμογή του συστήματος πιστοποίησης της διαδικασίας Κίμπερλυ στο διεθνές εμπόριο ακατέργαστων διαμαντιών[2] θεσπίζει ένα σύστημα πιστοποίησης της Ένωσης και ελέγχων κατά την εισαγωγή και εξαγωγή ακατέργαστων διαμαντιών για τους σκοπούς εφαρμογής του συστήματος πιστοποίησης της διαδικασίας Κίμπερλυ. (3) Η Γροιλανδία δεν αποτελεί μέρος του εδάφους της Ένωσης, αλλά συμπεριλαμβάνεται στον κατάλογο υπερπόντιων χωρών και εδαφών που καθορίζονται στο παράρτημα ΙΙ της Συνθήκης. Σύμφωνα με το άρθρο 198 της Συνθήκης, στόχος της σύνδεσης των υπερπόντιων χωρών και εδαφών με την Ένωσης είναι να ενισχυθεί η οικονομική και κοινωνική ανάπτυξη των υπερπόντιων χωρών και εδαφών και να καθιερωθούν στενές οικονομικές σχέσεις μεταξύ αυτών και της Ένωσης ως συνόλου. (4) Η Δανία και η Γροιλανδία ζήτησαν να επιτραπεί η συμμετοχή της Γροιλανδίας στο σύστημα πιστοποίησης της διαδικασίας Κίμπερλυ για ακατέργαστα διαμάντια μέσω της συνεργασίας της με την Ευρωπαϊκή Ένωση. Η σύνδεση αυτή θα ενισχύσει τις οικονομικές σχέσεις μεταξύ Ευρωπαϊκής Ένωσης και Γροιλανδίας στον κλάδο των διαμαντιών, και ειδικότερα θα επιτρέψει στη Γροιλανδία να εξάγει ακατέργαστα διαμάντια συνοδευόμενα από το πιστοποιητικό που εκδίδει η Ευρωπαϊκή Ένωση στο πλαίσιο του συστήματος πιστοποίησης, με σκοπό την ενίσχυση της οικονομικής ανάπτυξης της Γροιλανδίας. (5) Το εμπόριο ακατέργαστων διαμαντιών στη Γροιλανδία θα πρέπει, επομένως, να διεξάγεται σύμφωνα με τους κανόνες της Ένωσης για την εφαρμογή του συστήματος πιστοποίησης της διαδικασίας Κίμπερλυ για το διεθνές εμπόριο ακατέργαστων διαμαντιών. Κατά συνέπεια, το πεδίο εφαρμογής του κανονισμού (ΕΚ) αριθ. 2368/2002 θα επεκταθεί στο έδαφος της Γροιλανδίας για τους σκοπούς του συστήματος πιστοποίησης. (6) Ειδικότερα, η Γροιλανδία θα πρέπει να εξάγει μόνο ακατέργαστα διαμάντια προς άλλους συμμετέχοντες στο σύστημα πιστοποίησης της διαδικασίας Κίμπερλυ, αφού αυτά έχουν πιστοποιηθεί προηγουμένως από αρχή της ΄Ενωσης η οποία αναφέρεται στον κατάλογο του παραρτήματος ΙΙΙ του κανονισμού (ΕΚ) αριθ. 2368/2002. Οι εισαγωγές ακατέργαστων διαμαντιών στη Γροιλανδία θα πρέπει να ελέγχονται επίσης από τις αρχές της Ένωσης. (7) Για να επιτραπεί το διεθνές εμπόριο ακατέργαστων διαμαντιών στη Γροιλανδία, σύμφωνα με τους κανόνες για το εμπόριο στο εσωτερικό της Ένωσης, η Γροιλανδία θα πρέπει να δεσμευτεί να μεταφέρει και να εφαρμόζει τις σχετικές διατάξεις του κανονισμού (ΕΚ) αριθ. 2368/2002 στην εθνική νομοθεσία της Γροιλανδίας, ώστε να καταστεί δυνατή η εφαρμογή της παρούσας απόφασης, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Αντικείμενο και πεδίο εφαρμογής Η παρούσα απόφαση θεσπίζει τους γενικούς κανόνες και τους όρους συμμετοχής της Γροιλανδίας στο σύστημα πιστοποίησης και στους ελέγχους κατά την εισαγωγή και εξαγωγή ακατέργαστων διαμαντιών, όπως καθορίζεται στον κανονισμό (ΕΚ) αριθ. 2368/2002. Για τον σκοπό αυτό, η απόφαση θεσπίζει κανόνες και διαδικασίες για την εφαρμογή του συστήματος πιστοποίησης της διαδικασίας Κίμπερλυ για τα ακατέργαστα διαμάντια που εισάγονται στη Γροιλανδία ή εξάγονται από αυτή είτε στην Ένωση είτε σε άλλους συμμετέχοντες στο σύστημα πιστοποίησης. Άρθρο 2 Ορισμοί Για τους σκοπούς της παρούσας απόφασης, ισχύουν οι ακόλουθοι ορισμοί: α) «Συμμετέχων»: ο «συμμετέχων» όπως ορίζεται στο άρθρο 2 στοιχείο γ) του κανονισμού (ΕΚ) αριθ. 2368/2002· β) «Αρχή της Ένωσης»: η «κοινοτική αρχή» όπως ορίζεται στο άρθρο 2 στοιχείο στ) του κανονισμού (ΕΚ) αριθ. 2368/2002· γ) «Πιστοποιητικό της Ένωσης»: το «κοινοτικό πιστοποιητικό» όπως ορίζεται στο άρθρο 2 στοιχείο ζ) του κανονισμού (ΕΚ) αριθ. 2368/2002· Άρθρο 3 Γενικοί κανόνες 1. Η Γροιλανδία διασφαλίζει ότι ο κανονισμός (ΕΚ) αριθ. 2368/2002 μεταφέρεται και εφαρμόζεται στις νομοθετικές διατάξεις που εφαρμόζονται στη Γροιλανδία, όσον αφορά τους όρους και τις διατυπώσεις που ισχύουν κατά την εισαγωγή και την εξαγωγή ακατέργαστων διαμαντιών, τη διαμετακόμισή τους μέσω της Ένωσης από και προς συμμετέχοντες πλην της Ένωσης, τη συμμετοχή της Ένωσης, συμπεριλαμβανομένης της Γροιλανδίας, στο σύστημα πιστοποίησης της διαδικασίας Κίμπερλυ, και τις υποχρεώσεις σε θέματα δέουσας επιμέλειας, πρόληψης κάθε καταστρατήγησης και ανταλλαγής πληροφοριών, καθώς και την πλήρη συμμόρφωση με τις εν λόγω διατάξεις. 2. Η Γροιλανδία ορίζει τις αρχές που είναι αρμόδιες για την εφαρμογή των σχετικών διατάξεων του κανονισμού (ΕΚ) αριθ. 2368/2002 εντός των αντίστοιχων εδαφών τους και ενημερώνει την Επιτροπή σχετικά με τις ορισθείσες αρχές και τα στοιχεία επικοινωνίας με τις εν λόγω αρχές. Άρθρο 4 Εισαγωγή στην Ένωση ακατέργαστων διαμαντιών που εξορύσσονται στη Γροιλανδία 1. Τα ακατέργαστα διαμάντια που εξορύσσονται στη Γροιλανδία μπορούν να εισάγονται στην Ένωση μόνο στις εξής περιπτώσεις: α) συνοδεύονται από τη βεβαίωση που αναφέρεται στην παράγραφο 2, β) περιέχονται σε συσκευασία που δεν είναι δυνατόν να παραβιασθεί και οι σφραγίδες που ετέθησαν κατά την εξαγωγή δεν έχουν καταστραφεί, γ) η βεβαίωση αφορά σαφώς το εμπόρευμα στο οποίο αναφέρεται, δ) τα ακατέργαστα διαμάντια δεν έχουν εξαχθεί προηγουμένως σε άλλο συμμετέχοντα πλην της Ένωσης. 2. Για να μπορούν να εισάγονται στην Ένωση τα ακατέργαστα διαμάντια που εξορύσσονται στη Γροιλανδία, η αρμόδια αρχή της Γροιλανδίας που αναφέρεται στον κατάλογο του παραρτήματος ΙΙ (εφεξής «αρχή της Γροιλανδίας») εκδίδει, κατόπιν αιτήσεως, βεβαίωση σύμφωνη με τις απαιτήσεις που καθορίζονται στο παράρτημα Ι. 3. Ο αρχή της Γροιλανδίας χορηγεί τη βεβαίωση στον αιτούντα και κρατά αντίγραφο στο αρχείο της επί τρία έτη. 4. Η αποδοχή τελωνειακής διασάφησης για θέση σε ελεύθερη κυκλοφορία, δυνάμει του κανονισμού (ΕΟΚ) αριθ. 2913/92[3], ακατέργαστων διαμαντιών που αναφέρονται στην παράγραφο 1 υπόκειται σε έλεγχο, από αρχή της Ένωσης που απαριθμείται στο παράρτημα ΙΙΙ του κανονισμού (ΕΚ) αριθ. 2368/2002 (εφεξής «αρχή της Ένωσης»), της βεβαίωσης που εκδίδεται σύμφωνα με την παράγραφο 2 του παρόντος άρθρου. Για τον σκοπό αυτό, κατά την εισαγωγή τους στην Ένωση, οι συσκευασίες ακατέργαστων διαμαντιών που εξορύσσονται στη Γροιλανδία υποβάλλονται πάραυτα προς έλεγχο στην αρμόδια αρχή της Ένωσης. 5. Εάν η αρχή της Ένωσης διαπιστώσει ότι πληρούνται οι όροι της παραγράφου 1, επιβεβαιώνει αυτό στην πρωτότυπη βεβαίωση και παρέχει στον εισαγωγέα επικυρωμένο και μη παραποιήσιμο αντίγραφο της εν λόγω βεβαίωσης. Η διαδικασία βεβαίωσης λαμβάνει χώρα εντός 10 εργάσιμων ημερών από την υποβολή της βεβαίωσης. 6. Το κράτος μέλος στο οποίο εισάγονται τα ακατέργαστα διαμάντια διασφαλίζει ότι αυτά υποβάλλονται στην αρμόδια αρχή της Ένωσης. Ο εξαγωγέας είναι υπεύθυνος για την πρέπουσα διακίνηση των ακατέργαστων διαμαντιών και καλύπτει το σχετικό κόστος. 7. Σε περίπτωση αμφιβολιών ως προς τη γνησιότητα ή την ορθότητα βεβαίωσης εκδοθείσας σύμφωνα με την παράγραφο 2, καθώς και όταν απαιτείται περαιτέρω γνώμη, οι τελωνειακές αρχές επικοινωνούν με την αρχή της Γροιλανδίας. 8. Η αρχή της Ένωσης φυλάσσει, επί τριετία τουλάχιστον, τα πρωτότυπα των βεβαιώσεων που προβλέπονται στην παράγραφο 2 τα οποία υποβάλλονται προς επαλήθευση. Επιτρέπει στην Επιτροπή ή σε πρόσωπα ή φορείς που έχουν ορισθεί από την Επιτροπή, την πρόσβαση στα πρωτότυπα αυτά, ιδίως με σκοπό να απαντηθούν ερωτήματα που έχουν προκύψει στο πλαίσιο του συστήματος πιστοποίησης της διαδικασίας Κίμπερλυ. Άρθρο 5 Επακόλουθες εισαγωγές στην Ένωση ακατέργαστων διαμαντιών που εξορύσσονται στη Γροιλανδία Ανεξάρτητα από τις διατάξεις του άρθρου 4, ακατέργαστα διαμάντια που εξορύσσονται στη Γροιλανδία μπορούν να εισάγονται στην Ένωση στις ακόλουθες περιπτώσεις: α) είχαν επανεξαχθεί προηγουμένως νομίμως από την Ένωση στη Γροιλανδία, β) συνοδεύονται από επικυρωμένο και μη παραποιήσιμο αντίγραφο της βεβαίωσης που αναφέρεται στο άρθρο 4 παράγραφος 2 θεωρημένο από αρχή της Ένωσης δυνάμει του άρθρου 4 παράγραφος 5, γ) περιέχονται σε συσκευασία που δεν είναι δυνατόν να παραβιασθεί και οι σφραγίδες που ετέθησαν κατά την εξαγωγή δεν έχουν καταστραφεί, δ) η βεβαίωση αφορά σαφώς το εμπόρευμα στο οποίο αναφέρεται, ε) τα ακατέργαστα διαμάντια δεν έχουν εξαχθεί προηγουμένως σε άλλο συμμετέχοντα πλην της Ένωσης. Άρθρο 6 Άλλες εισαγωγές ακατέργαστων διαμαντιών από τη Γροιλανδία στην Ένωση Ανεξάρτητα από τις διατάξεις του άρθρου 4 και του άρθρου 5, ακατέργαστα διαμάντια από τη Γροιλανδία μπορούν να εισάγονται στην Ένωση στις ακόλουθες περιπτώσεις: α) είχαν εξαχθεί προηγουμένως νομίμως από την Ένωση στη Γροιλανδία, β) συνοδεύονται από το πιστοποιητικό που καθορίζεται στο άρθρο 9 στοιχείο β), γ) περιέχονται σε συσκευασία που δεν είναι δυνατόν να παραβιασθεί και οι σφραγίδες που ετέθησαν κατά την εξαγωγή από τον συμμετέχοντα δεν έχουν καταστραφεί, δ) το πιστοποιητικό σαφώς αφορά το εμπόρευμα στο οποίο αναφέρεται. Άρθρο 7 Εξαγωγές ακατέργαστων διαμαντιών από τη Γροιλανδία σε άλλους συμμετέχοντες 1. Ακατέργαστα διαμάντια μπορούν να εξάγονται από τη Γροιλανδία σε άλλο συμμετέχοντα πλην της Ένωσης μόνο στις ακόλουθες περιπτώσεις: α) είχαν πρώτα εισαχθεί νομίμως από τη Γροιλανδία στην Ένωση σύμφωνα με το άρθρο 4 παράγραφος 1 και τα άρθρα 5 ή 6, β) κατά την εισαγωγή στην Ένωση, είχαν υποβληθεί σε αρχή της Ένωσης για έλεγχο, γ) συνοδεύονται από αντίστοιχο πιστοποιητικό της Ένωσης που έχει εκδοθεί και θεωρηθεί από αρχή της Ένωσης, ε) περιέχονται σε συσκευασία μη δυνάμενη να παραβιασθεί και η οποία έχει σφραγισθεί σύμφωνα με το άρθρο 12 του κανονισμού (ΕΚ) αριθ. 2368/2002. 2. Η αρχή της Ένωσης στην οποία υποβάλλονται για έλεγχο τα ακατέργαστα διαμάντια που εισάγονται από τη Γροιλανδία στην Ένωση, εκδίδει πιστοποιητικό της Ένωσης στον εξαγωγέα τέτοιων διαμαντιών σύμφωνα με το άρθρο 12 του κανονισμού (ΕΚ) αριθ. 2368/2002. 3. Το κράτος μέλος στο οποίο εισάγονται τα ακατέργαστα διαμάντια διασφαλίζει ότι αυτά υποβάλλονται στην αρμόδια αρχή της Ένωσης. 4. Ο εξαγωγέας είναι υπεύθυνος για την πρέπουσα διακίνηση των ακατέργαστων διαμαντιών και καλύπτει το σχετικό κόστος. Άρθρο 8 Επανεξαγωγή ακατέργαστων διαμαντιών που εξορύσσονται στη Γροιλανδία από την Ένωση στη Γροιλανδία Ακατέργαστα διαμάντια που εξορύσσονται στη Γροιλανδία μπορούν να επανεξάγονται στη Γροιλανδία από την Ένωση στις εξής περιπτώσεις: α) έχουν πρώτα εισαχθεί νομίμως από τη Γροιλανδία στην Ένωση σύμφωνα με το άρθρο 4 παράγραφος 1 και τα άρθρα 5 ή 6, β) συνοδεύονται από επικυρωμένο και μη παραποιήσιμο αντίγραφο της βεβαίωσης που αναφέρεται στο άρθρο 4 παράγραφος 2 θεωρημένο από αρχή της Ένωσης δυνάμει του άρθρου 4 παράγραφος 5, γ) περιέχονται σε συσκευασία που δεν είναι δυνατόν να παραβιασθεί και οι σφραγίδες που ετέθησαν κατά την εξαγωγή δεν έχουν καταστραφεί, δ) το έγγραφο που αναφέρεται στο σημείο β) αφορά σαφώς το εμπόρευμα στο οποίο αναφέρεται, ε) τα ακατέργαστα διαμάντια δεν έχουν εξαχθεί προηγουμένως σε άλλο συμμετέχοντα πλην της Ένωσης. Άρθρο 9 Άλλες εισαγωγές ακατέργαστων διαμαντιών από άλλους συμμετέχοντες στη Γροιλανδία Ανεξάρτητα από τις διατάξεις του άρθρου 8, ακατέργαστα διαμάντια μπορούν να εξάγονται στη Γροιλανδία από την Ένωση στις ακόλουθες περιπτώσεις: α) είχαν πρώτα εισαχθεί νομίμως στην Ένωση από άλλο συμμετέχοντα πλην της Ένωσης, σύμφωνα με τις διατάξεις του κεφαλαίου ΙΙ του κανονισμού (ΕΚ) αριθ. 2368/2002, β) συνοδεύονται από επικυρωμένο και μη παραποιήσιμο αντίγραφο του βεβαιωθέντος πιστοποιητικού, σύμφωνα με το άρθρο 5 παράγραφος 1 στοιχείο α) του κανονισμού (ΕΚ) αριθ. 2368/2002, γ) περιέχονται σε συσκευασία που δεν είναι δυνατόν να παραβιασθεί και οι σφραγίδες που ετέθησαν κατά την εξαγωγή δεν έχουν καταστραφεί, δ) το έγγραφο που αναφέρεται στο σημείο β) αφορά σαφώς το εμπόρευμα στο οποίο αναφέρεται. Άρθρο 10 Αναφορές 1. Η αρχή της Γροιλανδίας υποβάλλει στην Επιτροπή μηνιαία έκθεση σχετικά με όλες τις βεβαιώσεις που εκδίδονται δυνάμει του άρθρου 4 παράγραφος 2. 2. Για κάθε βεβαίωση, η έκθεση αυτή περιλαμβάνει τουλάχιστον τα εξής: α) τον μοναδικό αριθμό σειράς της βεβαίωσης, β) το όνομα της εκδίδουσας αρχής, όπως αναφέρεται στον κατάλογο του παραρτήματος ΙΙ, γ) την ημερομηνία έκδοσης, δ) την ημερομηνία λήξης της ισχύος, ε) τη χώρα καταγωγής, στ) τον κωδικό ή τους κωδικούς ΕΣ, ζ) το βάρος σε καράτια, η) την αξία (εκτιμώμενη). Άρθρο 11 Η παρούσα απόφαση αρχίζει να ισχύει την 20ή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Εφαρμόζεται από την ημέρα κατά την οποία η Γροιλανδία κοινοποιεί στην Επιτροπή ότι έχει εφαρμόσει στην εθνική νομοθεσία τις σχετικές διατάξεις του κανονισμού (ΕΚ) αριθ. 2368/2002 όπως έχει τροποποιηθεί, ώστε να καταστεί δυνατή η συμμετοχή της Γροιλανδίας στο σύστημα πιστοποίησης της διαδικασίας Κίμπερλυ. Βρυξέλλες, Για το Συμβούλιο Ο Πρόεδρος ΠΑΡΑΡΤΗΜΑ I Βεβαίωση, όπως αναφέρεται στα άρθρα 4, 5, 8 και 10 Η βεβαίωση που αναφέρεται στα άρθρα 4, 5, 8 και 10 έχει τουλάχιστον τα εξής χαρακτηριστικά: α) μοναδικό αριθμό σειράς, β) την ημερομηνία έκδοσης, γ) την ημερομηνία λήξης της ισχύος, δ) το όνομα, την υπογραφή και τη σφραγίδα της εκδίδουσας αρχής που προσδιορίζεται στο παράρτημα ΙΙ, ε) τη χώρα καταγωγής (Γροιλανδία), στ) τον κωδικό ή τους κωδικούς ΕΣ, ζ) το βάρος σε καράτια, η) την αξία (εκτιμώμενη). θ) τα στοιχεία ταυτότητας του εξαγωγέα και του παραλήπτη. ΠΑΡΑΡΤΗΜΑ II Αρμόδια αρχή για τη Γροιλανδία, όπως αναφέρεται στο άρθρο 3 παράγραφος 2 και στα άρθρα 4 και 10 Bureau of Minerals and Petroleum Imaneq 1A 201, P.O. Box 930, 3900 Nuuk, Greenland Tηλ: (+299) 34 68 00 - Φαξ: (+299) 32 43 02 – Ηλεκτρ. ταχ. : bmp@nanoq.gl [1] ΕΕ C της , σ. [2] ΕΕ L 358 της 31.12.2002, σ. 28. [3] ΕΕ L 302 της 19.10.1992, σ. 1.